Վերա Չասլավսկա

Վերա Չասլավսկա (, ), չեխ սպորտային մարմնամարզուհի, Օլիմպիական խաղերի յոթակի մեդալակիր, աշխարհի և Եվրոպայի բազմակի չեմպիոն։

Մարզական կարիերայի ընթացքում արժանացել է շուրջ 22 միջազգային տիտղոսների՝ մինչ օրս համարվելով ամենատիտղոսավոր չեխ (և նախկին չեխոսլովակ) մարմնամարզուհին։

Մարզական հաջող կարիերայից զատ, հայտնի է եղել որպես Չեխոսլովակիայի ժողովրդավարական շարժման ջատագով և 1968 թվականին Խորհրդային Միության և Վարշավյան դաշինքով վերջինիս դաշնակից պետությունների կողմից Չեխոսլովակիա կատարած ներխուժմանը դեմ արտահայտվող անձնանցից մեկը։ 1968 թվականի Մեխիկոյի ամառային օլիմպիական խաղերի ձողափայտային և ազատ վարժությունների մեդալների հանձման արարողությունների ժամանակ՝ Խորհրդային Միության օրհներգի հնչեցման ընթացքում Չասլավսկան իջեցնում էր գլուխը և նայում ներքև՝ այդ կերպ արտահայտելով բողոքը խորհրդային իշխանությունների դեմ։ Չնայած հայրենակիցների շրջանում ջերմ ընդունելության արժանանալուն, Չասլավսկան երկրում հաստատված նոր կարգերի պայմաններում ճանաչվում է պերսոնա նոն գրատա, տեղական մարմինների ճնշման պայմաններում վաղաժամ հեռանում մարզական կարիերայից, ինչպես նաև երկար տարիներ զրկված լինում ճանապարհորդելու, աշխատելու կամ սպորտային միջոցառումների մասնակցելու իրավունքից։

1980-ական թվականներին, երկրում կոմունիստական ռեժիմի թուլացումից (Թավշյա հեղափոխություն) և Միջազգային օլիմպիական կոմիտեի անդամների միջամտումից հետո, Չասլավսկայից հանվում են բոլոր արգելքները, որից անմիջապես հետո նա դառնում է նախագահ Վացլավ Հավելի օգնականը և «Չեխ-ճապոնական ասոցիացիայի» պատվավոր նախագահը։ Որոշ ժամանակով ստանձնել է նաև Չեխիայի օլիմպիական կոմիտեի նախագահը պաշտոնի։

Ծանոթագրություններ

Արտաքին հղումներ 

 Էջը Մարմնամարզության միջազգային ֆեդերացիայի կայքում

1942 ծնունդներ
Մայիսի 3 ծնունդներ
Չեխ մարմնամարզիկներ
Չեխ օլիմպիական չեմպիոններ
Պրահա քաղաքում ծնվածներ
Պրահա քաղաքում մահացածներ
Քաղցկեղից մահացածներ
Աշխարհի չեմպիոններ
Եվրոպայի չեմպիոններ